स्थल का सबसे बड़ा और भारी-भरकम पशु हाथी है। वह धार्मिक उत्सवों और शोभा-यात्राओं में चार चाँद लगा देता है। अकेला हाथी पचास मनुष्यों के बराबर बोझा खींच लेता है, लेकिन उसकी विशेषता उसकी असाधारण शक्ति नहीं है, वरन उसकी शिक्षा ग्रहण करने की प्रवृत्ति होती है। अपने उपयोग के लिए मनुष्य को वयस्क हाथियों को जंगल से पकड़ कर लाना पड़ता है, लेकिन कुछ ही महीने बाद वह बुद्धिमान पशु मनुष्य के इशारों पर चलने लगता है।